«Нағыз қазақтың жігіттері»
Мақсаты:
Білімділік: ата салтын насихаттай отырып, оқушыларды нағыз қазақ жігітінің бойындағы қасиеттерімен таныстыру;
Дамытушылық: әр баланың бойындағы қабілеттерін ойлау, әр түрлі жағдайлардан шыға білу, өнерін көрсету, тапқырлық, сахна мәдениетін қалыптастыру, дамыту;
Тәрбиелік: ата салтын ардақтайтын, өз елін сүйер нағыз қазақ жігітінің қасиеттерін бойына сіңіре білер ұрпақты тәрбиелеу;
Көрнекіліктері:
«Нағыз қазақтың жігіттері » тақырыбы, мақал - мәтелдер, байқауға қажетті құрал - жабдықтар, музыкалық аппаратура, және т. б.
Байқауға қатысатындар:
5,6,7 - сынып ұлдары
Байқаудың қонақтары:
Ата - аналар, оқушылар, мұғалімдер, мектеп әкімшілігі.
Байқау барысы:
Ұйымдастыру кезеңі. /ұлттық музыка әуені ойналып тұрады, қонақтарды орналастыру/
1 - жүргізуші:
Құрметті ата - аналар, ұстаздар, оқушылар! Қадірлі қонақтар! Бүгін бізде «Нағыз қазақ жігіті» атты бойында өршіл рухы бар, парасатты жігіттер сайысы өтпекші.
2 - жүргізуші:
Нағыз кәусәр жігітті,
Нағыз қайсар жігітті,
Нағыз бұлбұл жігітті,
Нағыз дүлдүл жігітті,
Анықтайтын кез келді!
1 - жүргізуші:
Уа, халайық, халайық,
Мұнда назар салайық!
Ата жолын жалғамақ,
Ел дәстүрін қолдамақ,
Ел намысын қорғамақ,
Ұлдар шықсын ортаға,
Бүгін сұлтан атанбақ!- дей отырып, ортаға «Нағыз қазақтың жігіттері» байқауына қатысушы сайыпқырандарымызды шақырайық! Қарсы алыңыздар!
2 - жүргізуші:
Мирас
1 - жүргізуші:
Елхан
2 - жүргізуші:
Алдияр
1 - жүргізуші:

Бақтияр
2 - жүргізуші:

Нұрсұлтан

1-жүргізуші:

Дастанбек

2 - жүргізуші:

Абдрахман

1-жүргізуші:

Нияз

2 - жүргізуші:

Шерхан

1 жүргізуші

Енді осы жігіттерді әділ бағалайтын әділқазылар алқасымен таныстырып өтейік

* 1. 2 - жүргізуші:
	Ақыл - көрік бойларында жетеді,
	Әлі талай сынақтардан өтеді.
	Мына отырған баршаңызды өзімен
	Тез арада таныстырып өтеді, - деп, «Тегімді менің сұрасаң...» бөлімінің өзін - өзі таныстыру сайысын бастайық.

1 - жүргізуші:
Әй, жігіттер, жігіттер,
Сендерге артар міндет көп,
Көтер биік ата - салтын құрметтеп,
Ақтай білсең ата - баба үмітін,
Әрбір сөзі тәлімі бар бір мектеп.
Келесі сайысымыз «7 атамды сұрасаң...» бөлімі, 7 атасын айтып шығу.

2 - жүргізуші:

2 кезең «Еңбек ердің – санаты, білім - ердің қанаты»- демекші адам ақыл - парасатымен сұлу, Ақылды жігіт ата - анасының жанып тұрған шырағы емес пе? Қазақта жігіттерді былай атаған.
«Көсем жігіт»- ел басқаратын жігіт,
«Шешен жігіт»- дау шешетін жігіт,
«Батыр жігіт»- еліне қамқор жігіт,
«Сері жігіт»- аттың жүйрігіне мініп, иттің алғырын ертіп, мың құбылтып ән салып, күмбірлете күй тартатын өнерлі жігіт. Олай болса сері жігіттеріміздің өнерін тамашалайық. Сайысымыздың келесі кезеңі «Сегіз қырлы бір сырлы»деп аталады.

1 - жүргізуші:

Мықты болсаң мақалдарды айтып бер

Келді кезек тапқырлықты танытар

Бұл сыннан да өтсең егер сүрінбей

Жүлде сенде,қуана бер,күлімде дей отырып келесі сайысымызды бастайық. Бұл

Сайыста мақал-мәтелдердің жалғасын табу керек

1. Елін сүйген- /ер болар/

2. Батыр туса ел ырысы, /жаңбыр жауса жер ырысы/

3. Ердің екі сөйлегені- / өлгені/

4. Ер бір рет өледі, / қорқақ мың рет өледі/

5. Қоянды қамыс өлтіреді, /ерді намыс өлтіреді/

6. Болат қайнауда шынығады, / Батыр майданда шынығады/

7. Көз қорқақ / қол батыр/

8. Ер есімі /ел есінде/

9. Ер қуаты- / қаруы/

10. Отан үшін күрес- /ерге тиген үлес/

11. Отан отбасынан /басталады/

12. Отансыз адам- / ормансыз бұлбұл/

13. Отан үшін отқа түс- /күймейсің/

14. Отанын сүйген отқа жанбайды, /суға батпайды/

15. Отанын сатқан /оңбас/

16. Туған жердің күні де ыстық, /түні де ыстық/

17. Ел болам десең- бесігіңді /түзе/

18. Туған жердей жер болмас, / туған елдей ел болмас/

19. Ел іші-алтын /бесік/

20. Жері байдың / елі бай/

21. Өз елім өлең /төсегім/

22. Ел даусыз болмайды /ер жаусыз болмайды/

2 жүргізуші

Келесі кезең.

Мықты болсаң сұрақтарға жауап бер,

Келді кезек тапқырлықты танытар.

Бұл сыннан да өтсең егер сүрінбей,

Жүлде сенде, қуана бер, күлімде – деп «Көркіне ақылы сай» деп аталатын сайысымыздың келесі бөліміне кезек береміз. Бұл сайыста сайыскерлеріміздің білімдерін тексереміз. Салт дәстүрге байланысты сұрақ – жауап сайысы бойынша сұрақтар беріледі

**1.Бала шыр етіп дүниеге келгеннен бастап орындалатын дәстүрлерді атаңыз.**

Шілдехана, бесік той, сүндет той тұсау кесер,

**2. Үш жүз**: Ұлы, Орта, Кіші

Үш арсыз: Ұйқы, тамақ, күлкі

Үш даусыз: Мінез, кәрілік, ажал

**3. Жеті атаны талдап беру.**

Ата, әке, бала, немере, шөбере, шөпшек, немене.

**4. Киіз үйдің жабдықтарын ата.**

Уық, кереге, шаңырақ, есік, табалдырық

**5.Жігіттің қанша жұрты болады.**

3 жұрты ( Қайын жұрт, өз жұрты, нағашы жұрты)

***6. 5 асыл мен 5 дұшпанды ата.***

Бес асыл мыналар: талап, еңбек, терең ой,

қанағат ету, рақым жасау.

Бес дұшпан мыналар: өсек, өтірік, мақтаншақ,

еріншек, бекер мал шашпақ.

*7.****Ұлттық ойындардың түрлерін атап шық.***

Ақсүйек, асау үйрету, арқан тарту, тымпи,

сақина салу т.б.

***8. Аттың ер-тұмандарына нелер жатады?***

Жүген, ішкілік, тоқым, ер, үзеңгі, аткөрпе, тартпа, қамшы.

**9.Сүйінші деген не ?**

Қуанышты хабар жеткізу

**10.Шашу деген не?**

Қуаныш айғағы ретінде жасалатын дәстүр

**11.Достық нешеу?**

Бірі адал достық,бірі амал достық

**12.Бес қаруды ата**

Мылтық,садақ,найза,қылыш,айбалта

**13.Қазақтың қонағы неше түрлі болады?**

Төрт түрлі:арнайы,құдайы,қыдырма,қылқима

**14.Байғазы деген не?**

Жаңа зат немесе киім үшін берілетін зат

Келесі кезекте флешмоб /5,6,7,8 сынып оқушылары/

1 - жүргізуші:
Ей, ер жігіт, ер жігіт,
Ей, өр жігіт, өр жігіт,
Атыңа ерік, бер жігіт,
Күшіңді көрсет, ер жігіт! – дей отырып, сайысымыздың «Ақылына күші сай» деп аталатын бөлімін бастаймыз.

1. Қол күрес.
2. Алыстан нысананы көздеу
3. Турникте тартылу
4. Еденнен қолды жазып бүгу

2 - жүргізуші:
Құрметті өнер сүйер қауым, қадірлі қонақтар, ата - аналар! Өздеріңізбен бірге қызықтап, өнерлерін тамашалаған сұлтандар сайысы да аяқталды. Келесі кезекте әділ қазылар алқасына сөз береміз.
/әділ қазылар алқасы сөз сөйлейді/

1 - жүргізуші:
Бүгін сұлтандарымыз, нағыз қазақ жігіттері бәрі де тамаша өнер көрсетті. Бұл олардың ертеңгі үлкен сынға қадам басқан бастауы ғана. Әрқашан сыналған шақта сүрінбей, қадамдарыңа нұр жаусын дейміз!
2 - жүргізуші:
Өркендерің өссін, мерейлерің үстем болсын! Келесі кездескенше күн нұрлы болсын!

Номинациялар: «Өнерлі жігіт». «Тапқыр жігіт», «Епті жігіт», Көңілді жігіт», «Білімді жігіт», «Шебер жігіт», «Байсалды жігіт», «Қайратты жігіт», «Әдепті жігіт», «Ақылды жігіт», «Намысшыл жігіт», «Әнші жігіт», «Батыл жігіт», «Жігерлі жігіт», «Кішіпейіл жігіт»